Man op KZN-plaas aangevalArgieffoto: Maroela Media ŉ 65-jarige man is Woensdag op ŉ plaas buite Groutville naby KwaDukuza (Stanger) in KwaZulu-Natal aangerand toe vyf mans hom onverwags in die plaashuis oorval het. Paul Herbst, woordvoerder van IPSS Medical Rescue, het gesê paramedici is vanoggend na die toneel naby die Jex-landgoed naby Groutville ontbied. “Daar word beweer dat vyf gewapende mans by die huis in is waarna hulle ŉ vuurwapen op die man gerig het. Hulle was op soek na waardevolle items. Die verdagtes het die man ernstig aangerand voordat hulle met vuurwapens gevlug het,” het Herbst gesê. Lt.kol. Thulani Zwane, provinsiale polisiewoordvoerder, het die voorval aan Maroela Media bevestig. Volgens Zwane het die verdagtes in ŉ wit Hyundai-voertuig op die plaas aangekom waarna hulle die plaashuis binnegegaan het en daarop aangedring het dat die man die kluis oopsluit. Die verdagtes het die man ernstig aangerand waarna hulle met drie vuurwapens, kontant en ŉ bankkaart in dié voertuig vort is. ŉ Saak van huisroof is omstreeks 09:30 by die KwaDukuza-polisiestasie aanhangig gemaak, het Zwane gesê. Die man is vanoggend in ŉ hospitaal opgeneem.